******

**SAJTÓKÖZLEMÉNY**

**Idén is 10 pedagógus nyerte el kiváló munkájával a Pécsi Eszter Tanári Díjat**

**2024. november 08. - Kiemelkedő tehetséggondozó és oktató-kutató középiskolai tanárokat díjazott a Műegyetem mellett működő Pro Progressio alapítvány. A Pécsi Eszter Tanári Díj értéke 1 millió Ft, az elismerésben 10 pedagógus részesült.**

A BME mellett működő Pro Progressio alapítvány 16. alkalommal díjazta azokat a kiemelkedő, 55 év alatti, matematikát, fizikát, kémiát, biológiát, informatikát oktató középiskolai tanárokat, akik tanítványaikat a műszaki és természettudományi pályák választására orientálják, valamint diákjaik hazai és nemzetközi tanulmányi és szakmai versenyeken érnek el kimagasló eredményeket.

A tanárok teljesítményét elismerő díj 2022 óta viseli Pécsi Eszter, az első magyar mérnöknő nevét, aki 1965-ben az év statikusa címet nyerte el az USA-ban. Az elismerés az alapítvány 2009-ben létrehozott tanári díjának jogutódja, melyet ebben az évben 3 vállalat is támogatott.

Hazánkban a tanulmányaikat a felsőoktatásban megkezdő diákoknak még a negyede sem választja a műszaki-és a természettudományi szakokat, és ezen belül különösen alacsony a nők száma. A lányok pályaválasztását vizsgáló tanulmányok egyik megállapítása, hogy a középiskolás lányok pályaválasztásában a családok mellett a pedagógusok hatása is jelentős. Éppen ezért a díj elnevezésével az alapítvány ösztönözni szeretné a középiskolás lányokat a mérnöki pálya választására, valamint hangsúlyozza továbbá azt is, hogy a tudományos munkában és kutatásban ugyanolyan karrierlehetőségek állnak a nők, mint a férfiak előtt.

Az átadón Pakucs János, a Pro Progressio alapítvány elnöke, Charaf Hassan, a BME rektora, Bódis László, a Kulturális és Innovációs Minisztérium innovációért felelős helyettes államtitkára mondott beszédet. Jelen volt Fischer Zsuzsa, Pécsi Eszter unokája, aki szintén a BME-n végzett mérnök.

**Pécsi Eszter Tanári Díj 2024 elismerésben részesültek:**

* Farkas Ilona, a Szeghalmi Péter András Gimnázium és Kollégium biológiatanára
* Hegedűs Csaba, a Balassagyarmati Balassi Bálint Gimnázium matematika és fizika szakos tanára
* Dr. Hömöstrei Mihály, a Budapesti Német Iskola fizika szakos mestertanára
* Dr. Konczné Dr. Jámbrik Katalin, a Kisvárdai Bessenyei György Gimnázium és Kollégium biológiatanára
* Molnár-Sáska Ildikó, a Budapesti Szent István Gimnázium matematikatanára
* Sápi Anikó, a Kecskeméti Református Gimnázium és Kollégium biológia-kémia szakos tanára
* Dr. Schramek Anikó, a Budapesti Fazekas Mihály Gyakorló Általános Iskola és Gimnázium fizikatanára
* Szabó Beatrix, a Szegedi Tóth János Mórahalmi Szakképző Iskola és Szilágyi Mihály Kollégium inforamtikatanára
* Szivós Ádám, a Szegedi Radnóti Miklós Kísérleti Gimnázium biológia-kémia szakos tanára
* Tóth Kristóf, a Győri Czuczor Gergely Bencés Gimnázium matematika-fizika szakos tanára

A Pécsi Eszter Tanári Díjban részesült pedagógusok aktív tananyagfejlesztők, közösségépítők, új ismeretek, módszerek kidolgozói és terjesztői, igazi példaképek.

Az eseményről és a Pécsi Eszter Tanári Díjról szóló kiadvány [**ITT**](https://proprogressio.hu/wp-content/uploads/2024/11/pecsi_eszter_kiadvany_2024_web_kesz.pdf)érhető el.

*További információ: Budapesti Műszaki és Gazdaságtudományi Egyetem, Kommunikációs Igazgatóság, E-mail:* [*kommunikacio@bme.hu*](file:///%5C%5Crksrv01.rektori.local%5Ckozos%5CPR%5CMUNKAFOLYAMAT%5CKov%C3%A1cs%20Kl%C3%A1ra%5CSajt%C3%B3%5CSajt%C3%B3k%C3%B6zlem%C3%A9nyek%5Ckommunikacio%40bme.hu)